**ՀԻՄՆԱՎՈՐՈՒՄ**

**««ԳՈՒՅՔԻ ՆԿԱՏՄԱՄԲ ԻՐԱՎՈՒՆՔՆԵՐԻ ՊԵՏԱԿԱՆ ԳՐԱՆՑՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ»**

**ՕՐԵՆՔԻ ՆԱԽԱԳԾԻ**

**1. Իրավական ակտի ընդունման անհրաժեշտությունը**

«Գույքի նկատմամբ իրավունքների պետական գրանցման մասին» օրենքի (այսուհետ՝ Օրենք) 11-րդ հոդվածի (Անշարժ գույքի պետական միասնական կադաստրի տեղեկատվության մատչելիությունը) 5-րդ մասից բխում է, որ իրավական կադաստրի տեղեկատվության կազմից պետական գրանցման գործառույթի իրականացման արդյունքում գրանցում իրականացնող մարմնի կողմից ստեղծված, հավաքագրված տեղեկությունները տրամադրվում են հարցման պահին սեփականատեր հանդիսացող անձանց կամ նրանց համաձայնությամբ՝ այլ անձանց:

Ներկա կարգավորմամբ վերոնշյալ համաձայնությունը կարող է տրվել նոտարի վավերացրած կամ հասարակ գրավոր ձևով:

Նախագծով առաջարկվում է նոր կարգավորում, որի համաձայն՝ օրենքով նախատեսված համաձայնությունը պետք է կազմվի գրավոր ձևով և նոտարական վավերացմամբ: Նման կարգավորումը նպատակ ունի երաշխավորել տեղեկատվության ազատության իրավունքի առավել արդյունավետ իրացումը և անձնական տվյալների պատշաճ պաշտպանությունը:

Օրենքի 11-րդ հոդվածի 6-րդ մասը սահմանում է այն սուբյեկտների ցանկը, որոնց ՀՀ օրենքով իրենց վերապահված լիազորությունների իրականացման համար նույն հոդվածի 5-րդ մասով նախատեսված տեղեկատվությունը տրամադրվում է առանց իրավատիրոջ համաձայնության: Նախագծով առաջարկվում է նշված սուբյեկտների ցանկից հանել ՀՀ-ում արտոնագրված փաստաբաններին և ՀՀ նոտարներին: Նշված փոփոխության նախատեսումը պայմանավորված է այն հանգամանքով, որ քաղաքացիների և վերոնշյալ սուբյեկտների միջև հարաբերությունները հանրային իրավունքի ոլորտում չեն ծագում (բացառության ժառանգություն ընդունելու կապակցությամբ նոտարի մասնակցությամբ իրավահարաբերությունների): Բացի այդ՝ փաստաբանի արտոնագիր ունենալը չի կարող բավարար պայման հանդիսանալ տեղեկատվության տրամադրման համար, քանի որ տեղեկատվության պահանջը կարող է նաև պայմանավորված չլինել կոնկրետ գործով և որոշակի անձի իրավունքների պաշտպանության անհրաժեշտությամբ: Վստահորդի շահերը պաշտպանելու անհրաժեշտության դեպքում փաստաբանը համապատասխան հարցումը կարող է կատարել լիազորագրի հիման վրա:

Որոշակի առանձանահատկություն ունի ժառանգության բացման գործընթացում տեղեկատվության ստացումը, ինչը հաշվի առնելով Նախագծի 3-րդ կետով նախատեսվում է Օրենքի 11-րդ հոդվածը լրացնել նոր 6.1-ին մաս, որի համաձայն՝ 5-րդ մասով նախատեսված տեղեկություններն առանց համապատասխան համաձայնության կարող են տրամադրվել նոտարներին միայն ժառանգատուին պատկանող գույքի վերաբերյալ: «Գույքի նկատմամբ իրավունքների պետական գրանցման մասին» օրենքի 26.1-ին հոդվածի և ՀՀ կառավարության 2012 թվականի փետրվարի 9-ի «Գույքի նկատմամբ իրավունքների ու սահմանափակումների պետական գրանցման դիմումները և փաստաթղթերն էլեկտրոնային եղանակով ներկայացնելու կարգը հաստատելու մասին» N 165-Ն որոշմանը համապատասխան՝ նոտարները կարող են հանդես գալ որպես օպերատոր և անշարժ գույքի վերաբերյալ տեղեկատվություն ստանալու հարցում վճարովի միջնորդական ծառայություններ մատուցել անձանց:

Ներկայացված կարգավորման նպատակն է նաև հստակեցնել, որ ժառանգության բացման գործընթացում նոտարը հանդես է գալիս որպես տեղեկատվության հարցման ինքնուրույն սուբյեկտ, իսկ մնացած դեպքերում նոտարը հանդես է գալիս որպես այլ օպերատորներին իրավահավասար սուբյեկտ:

**2. Առաջարկվող կարգավորման բնույթը և ակնկալվող արդյունքը**

Սույն իրավական ակտի կարգավորման նպատակն է Օրենքով հստակ սահմանել իրավական կադաստրի տեղեկատվության կազմից տեղեկությունների տրամադրման պայմանները իրավատեր չհանդիսացող անձին՝ մասնավորապես սահմանելով իրավատիրոջ համաձայնությանը ներկայացվող հստակ պահանջներ (գրավոր ձև, նոտարական վավերացում), ինչպես նաև ոչ հանրային իրավունքի ոլորտում գործունեություն իրականացնող անձանց՝ փաստաբաններին և նոտարներին տեղեկատվության տրամադրման դեպքերը:

Նախագծի ընդունումը ՀՀ պետական կամ տեղական ինքնակառավարման մարմնի բյուջեում ծախսերի և եկամուտների էական ավելացում կամ նվազեցում չի առաջացնում:

Նախագիծը չի բխում Կառավարության 2021-2026 թթ. ծրագրի միջոցառումների պահանջներից: